User:Copejohnmark/sandbox

BRIEF HISTORY OF SAKOLLAM BAPTIST CHURCH

SAKOLLAM TUIPHUM PAWLPI’ TANGTHU

1948 kum in tan 10 sangpi Sakollam veng, Tedim khua ah kumpi in na honsak hi. Sangkah dingin khua tuamtuam pan ki pai tek a, Sakollam veng sung sangpi kim teng mah innsam pah uh hi. Tua sangnaupangte in nitak simin kikhop nei den uh hi. Sangkah kitam toto in, ki khopna nop ci tektek hi.

8 November, 1959 kum ciang sangnaupangte kikhopna pen hoih tak a picin zawk na dingin panmun len ding kiseh uh hi. Ki khopna dingin Pa Song Gote’ inn (tulaitak in Nu Senlun or Zam Khan Nawlte’ inn) ah nipi zawh nithum ni le sani ni simin bawl dingin vaihawm uh hi. Tua kikhopna ah sangnaupang bek hilo, Sakollam veng sunga teng nu le pate zong hong kihel uh hi. Tua thu hangin Sakollam veng sunga om Tuiphum upate in lung hihmawhna hong nei uh hi. Tedim pawlpi (C.M.B.C) upate tungah nipi sun kikhop thei nang ngen uha, tuam khop ding kiphal lo hi.

4 January, 1962 kum ciangin Cope Memorial Baptist Church ah delegate kibawl a, tua sungah Sakollam veng panin upate in pulak pha uh hi. Sia Cin Khaw Gin in, thusia a om kei nak leh, nipi ni thu hoih ih gen tampite hong kikhawm zolote tungah va hawm phei zel ding ki lawm hi, ci in gen pih beh hi. Mipi in tua thu lungkim pih hi. Tua tungtawn in kituam khop uh a, kipawlna min dingin Baptist of Sang Pi Veng (B.S.P.V) phuak uh a, lungdawmbawl tuam dawn pah uh hi.

23 February, 1962 kum ciangin kipawlna min Sangpi veng Baptist Communion (S.B.C) ci in min na laih kik uh hi. A kumkum in pawlpi mimal le innkuan ki behlaplap hi. Kikhop zia tawh kisai a sangnaupangte le veng sung pawlpi upate kalsuan nop zia hong kibang lo hi.

1969 kum ciangin Sangnaupangte kikhopna pen veng upate vaihawmna sungah lun sak in vaihawm to khawm uh hi.

1970 kum ciangin Sangpi veng Baptist Communion min tawh inn (51) le mimal (285) pha to hi. Veng van dingin tutna, anhuan buk sung van khempeuh hanciam uh a, tampi tak nei uh hi.

1977 kum sungin kikhop theih nang huang khat Sanghuang nawl ah vaihawm uh hi.

1978 kum sungin kikhopna ding biakinn na vaihawm uh hi.

1979 kum ciangin veng sung mi thak tampi ki behlap toto lai ahih manin pawlpi khat bangin kalsuan ding thukim uh hi. Pawlpi panlun len ding kitel uha, department, fellowship ding zong kiseh tawm uh hi. Pawlpi kem Pastor ding vai khempeuh C.M.B.C vaihawmna zuih ding thukim uh hi.

1980 kum ciangin C.M.B.C in Sakollam pan hong kikhawm zolo nupi papi le naupangte adingin kikhopna ah hunzang pastor puak zel dingin gel sak uh hi. A ki telsa veng upa khempeuh kipsak uh a, sani nitak simin biakinnpi ah meeting kah khawm uh hi.

1981 kum ciangin pawlpi khat din zawh ding lungulhna hong nei uh hi. Kumcin delegate a kah uh ciangun Upate sung ah pawlpi khat din ding ki muanngam lohna hong om hi.

1982 kum ciangin C.M.B.C pawlpi sia le upate va pai in Sakollam veng tawh thu kikum uh a, a tam zaw in inntuan khiat ding ki muang ngam nai lo uh hi, ci in ciah kik phot uh hi.

1985 kum ciangin pawlpi khangto tekttek a, biakinn kikek beh hi. A dung 42’ x a vai 32’ gol khat in puahpha uh hi.

1987 kum ciangin C.M.B.C pawlpi in kumcin delegates panin inntuan khiat ding phalna pia hi. Pawlpi secretary in gambup T.B.A zumah pawlpi khat dingin ka ciamteh uh hi, ci in lai khak hi.

3 – 10 February, 1988, in a (40) veina Tedim Baptist Association khawmpi Phunom khua panin Sangpi veng Baptist Communion (S.B.C) pen Sakollam Baptist Church (S.B.C) dingin sanna le thupha piakna kinei hi.

1988 kum ciang C.M.B.C sungah Sakollam veng te sumpi kigaw sak nawnlo a, Sakollam Baptist Church dingin budget kigel tuam sak ta a, amau mahmah in a vaihawm dingun tavuan pia uh hi.

January, 1989 nipi masa ni-in C.M.B.C panin tapidaw ngeina bangin thupha piak khit ciangin Sakollam Baptist Church inntuan phei hi, pawlpi makai dingin Pr. Niang Man Vung, Pr. Nuam Khan Vung, le Pr. Huai Man Cing tawh inntuan uh hi. Tua hun laitak pawlpi inn (134), pawlpawm inn (18), tuiphum sa (332) le phum nailoh (705) pha hi. Pawlpi in neekkhawm sia dingin Rev. Son Khaw Kham pen Keizang Siakhawk Kipawlna panin na ngen uh hi.

15 January, 1990 kum ciangin Pr. Dim Don Vung pawlpi sungah hunbit Pasian nasem dingin kipia khia hi.

1990 kum ciangin Rev. Do Hau Mung pawlpi sungah hunbit Pasian nasem dingin kipia khia hi.

1994 kum ciangin Rev. Go Lian Thang pawlpi upa a sepna panin hunbit Pasian nasem dingin kipia khia hi. Pawlpi pian khiat a kipan upa sem in, C.M.B.C tawh kigawm lai pek in Pawlpi Assistant Secretary sem khin sa ahi hi.

11 March, 2001 kum sungin Rev. Dr. Simon Pau Khan En in biakinn thak honna nei hi.

2002 kum sung Rev. Cin Sawm Sing, Rev. Hau Khan Langh, Pr. Zam Do Nang, Pr. Zo Gin Nuamte hunbit Pasian nasem dingin kipia khia uh hi.

2003 kum sung Pr. Niang Lian Ciin, Pr. Khup Khaw Tuan te hunbit Pasian nasem dingin kipia khia uh hi.

2004 kum ciangin Sharon Nursery kihong in, mucu siamah te hunbit Pasian nasem dingin kila hi.

27 March, 2005 kum sung Gammial nasem (E & M) ki puak khia a, hunbit nasem kilak beh hi.

2005 kum sung Rev. Thang Cin Thawn le Pr. Man Neih Dim hunbit Pasian nasem dingin ki pia khia hi.

20 December, 2012 kum sung Cope Memorial Baptist Church ah innpi thupha dawh in pawlpi min tawh anneek pihna kinei hi.

2013 kum sung Sakollam Baptist Church pian zawh kum 25 cinna Silver Jubilee kibawl a, N.T.B.A siwe tawh kituak in lengla kido pih hi.

2015 kum sung pawlpi nasemna tang zai semsem in, Staff ki khan beh a, Sound System Conductor, Peon, Pianist tavuan len teng hunbit Pasian nasem dingin kilak beh hi.

2016 kum sung pawlpi lai-at (clerk) hunbit Pasian nasem dingin kilak beh hi.

7 January, 2018 in Pawlpi pian zawh kum 30 cinna Pearl Jubilee kibawl hi. Tua hun sungah pawlpi sia masate; Rev. Son Khaw Kham, Rev. Go Lian Thang, Rev. Do Hau Mung, Rev. Nuam Khan Vung, Pr. Niang Man Vung, Pr. Huai Man Cing, le Pr. Dim Don Vungte tungah Leadership Pastor Award pahtawina kipia hi. Pawlpi upa masate hong dampih laiteng Upa Kham Sian Khup, Upa Song Khan Pau, Upa Neng Do Pau, Upa Do Suan Mang, Upa S. Thang Do Lian, Upa Thang Khen Langhte tungah puan laisan kisilh sak hi.

Tu laitak in Rev. Cin Sawm Sing in Church Pastor sem hi.

A kaikhawm - Khup Zo Mang